text: Iskold uge i vente
  18 februar 2013 kl. 07.59
  Der kommer hård nattefrost og snebyger i denne uge.
  Det bliver koldt i denne uge - især om natten, hvor temperaturen kan komme ned på minus 10 grader.
  - Kold luft fra nordøst. Det må være overskriften for den kommende uge, siger vagthavende meteorolog Tine Zeuthen fra Danmarks Meteorologiske Institut, DMI, til Ritzau.
  - I det kommende døgns tid skal vi have nogle fronter ned over os nordfra. I aften og i nat bliver nedbøren en overgang mere vedvarende med regn, slud og stedvis sne, sigerr Tine Zeuthen.
  - I løbet af ugen er der også efterhånden mulighed for at få solen at se. Og der kommer færre byger, og vinden aftager. Men det betyder også, at temperaturen om natten falder, så vi kommer ned på fem til 10 graders frost, siger DMI-meteorologen.
  - Vi er ikke færdige med vinteren endnu. Især om natten bliver det rigtigt, rigtigt koldt. Men vi begynder i dagtimerne at kunne mærke, at solen varmer lidt. Så det går mod lysere tider, og temperaturerne begynder efterhånden at stige lidt, siger Tine Zeuthen.
  